Papersnake/gushiwen huggingface dataset:
次韵酬萧器之朝奉
刘弇（宋代）

弇也培塿姿，狭识谢崇崛。策疲迷津梁，忧患醉心骨。

鲁酒笑薄围，商声惭后出。曾微剸犀效，涩铁但缄室。

滥纡元丰诏，经名挂千佛。中间困齑盐，晚复椽丹笔。

同时籋云英，大半空冀匹。郑卫正啾耳，冷落女娲瑟。

劳生一瓢壶，风波信浮没。几欲定蜗居，归欤访葱蔚。

甘齿婆娑民，庶可老缣帙。恩波从天倾，随器到丰溢。

例当荐员收，殆不止夔一。春根聊拨陈，敢议得偿失。

积薪无踰材，鱼须暂囊笏。持此岁月閒，尚冀补终讫。

萧侯朝闺彦，怜我升斗秩。洗以古襟期，如鬯发新郁。

青天方睹乐，些语剧招屈。倒持珠玑囊，一写非所恤。

泠然蠲幽抱，海若发瓠窒。巴歈迫新赓，芹暄羞献术。

得丧双腾虬，未易婴长异。薄言遵醉乡，庶我遨永日。

幸无孔颜悔，妙外论越轶。
赠循良先生
孙思敬（清代）

天地清高气，斯人一木持。素心余自守，大道世谁知。

松柏有真性，风云无定时。何当日趋步，书曰善为师。
忆江南 其十 无锡华荔生春楼寄梦图
赵庆熹（清代）

春楼梦，一病已春深。白柰开花生再世，红栀结子死同心。

天上杳鸾音。
西江月·堪叹木金相间
王哲（金朝）

堪叹木金相间。夫庚妇开颜。声美处水潺潺。清流出涧。滋润黄芽无限。便教白雪循环。西江月里我跻攀。步步银蟾顾盼。
夜坐有怀仰川并寄二弟
胡所思（明代）

灵洲祖席重离群，秉烛狂歌酒半醺。天地还谁知此意，江山嗤我负斯文。

怀君梦绕三江月，忆弟情依五岭云。南首北驰无限意，岸梅汀柳共欣欣。
邻女搔绵吟
华岳（宋代）

閒窗日上三竿竹，窗下娇娥整轮辐。
匆匆未暇理云鬟，半朵青鸦倚红玉。
青梢摘尽银香囊，画栏平倚斑筠筐。
时将纤手翻雪霜，酥胸玉面同光芒。
捧归细卷银成索，牵出忪忪云一握。
珠唇呵挺气温温，鹦觜踏车声络络。
今年莫怪功绩稀，阿奶勒绣鸳鸯帏。
如今织出秋江练，十月正好裁新衣。
客心闻此愁无著，一夜清寒动寥寞。
明朝为问买一端，剪做道袍披落魄。
颂古二十四首
释胜（宋代）

摩天鸩鸟九头毒，护世那吒八臂长。
水自竹边流出冷，风从花里过来香。
送许拾遗还京
刘长卿（唐代）

万里辞三殿，金陵到旧居。文星出西掖，卿月在南徐。

故里惊朝服，高堂捧诏书。暂容乘驷马，谁许恋鲈鱼。
汉中城楼
文同（宋代）

解带缓幽忧，登城复上楼。
断烟横沔水，孤鹜入洋州。
浩荡成遥望，凄凉起暮愁。
山中自有桂，何事此淹留。
山中得黄与东书却寄 其二
霍尚守（明代）

去年啸月玉台边，吹笛临风思亦仙。千树杜鹃迷紫峤，君能不忆醉花前。
曾宏父将游吴兴示所和叶内相八首次其韵太守亦和故并及之 其六
刘一止（宋代）

老来文字读不入，抽思轧轧如涸泉。从君敢作入社客，正恐釜豆相泣煎。
道场山
张蕴（宋代）

访碑无古迹，丹碧覆嵯峨。
塔向城中共，山从寺右多。
疏松涉溪路，远溇太湖波。
何锴书堂在，犹嫌隔翠萝。
挽崔舍人
史弥大（宋代）

忆昨登瀛日，相亲意最深。
耽书加我辟，体国见君心。
遽就黄粱梦，空遗丹扆箴。
堂堂那复有，衰涕泫沾襟。
题范忠献公真
邵雍（宋代）

范邵居洛阳，希夷居华山。
陈即为逸人，忠献为显官。
邵在范之后，陈在范之前。
三人貌相类，两人名相连。
赠乔二郎
吕岩（唐代）

与君相见皇都里，陶陶动便经年醉。醉中往往爱藏真，

亦不为年名与利。劝君休恋浮华荣，直须奔走烟霞程。

烟霞欲去如何去，先须肘后飞金晶。金晶飞到上宫里，

上宫下宫通光明。当时玉汞涓涓生，奔归元海如雷声。

从此夫妻相际会，欢娱踊跃情无外。水火都来两半间，

卦候翻成地天泰。一浮一沈阳炼阴，阴尽方知此理深。

到底根元是何物，分明只是水中金。乔公乔公急下手，

莫逐乌飞兼兔走。何如修炼作真人，尘世浮生终不久。

人道长生没得来，自古至今有有有。
菩萨蛮 题黄子久溪山雨意图
王国器（元代）

青山不趁江流去。数点翠收林际雨。渔屋远模糊。烟村半有无。大痴飞醉墨。秋与天争碧。净洗绮罗尘。一巢栖乱云。
太常引·建康中秋夜为吕叔潜赋
辛弃疾（宋代）

一轮秋影转金波，飞镜又重磨。把酒问姮娥：被白发，欺人奈何？
乘风好去，长空万里，直下看山河。斫去桂婆娑，人道是，清光更多。
晓入东谷
文同（宋代）

振缨效王官，释耒去乡县。
十年始还此，景物觉尽变。
东谷素所爱，乍到若创见。
烟云引晨策，数里入葱蒨。
明霞照溪口，花草露初泫。
长松盘高岗，竦竦擢秀干。
垂阴杂群木，上欲接霄汉。
柔萝互钩锁，揽地走荒蔓。
修篁揭其间，万个挺若箭。
登临怆旧历，眺听悦新玩。
读书破茅庐，径彴已漂断。
唯余舍南水，尚吐石窦油。
潺潺落危壑，衮衮引飞练。
临流濯尘襟，照影实觌面。
功名竟何所，旅迹转孤贱。
引手谢猿鹤，深惭尔惊怨。
句
富弼（宋代）

昔年曾作潇湘客，憔悴东秦归不得。
西轩忽见好溪山，如何却有楚乡忆。
读书误人四十年，有时醉把阑干拍。
舟归富池纪怀
董嗣杲（宋代）

风月幽情藉绿樽，奔驰水陆最无根。
官舟独载年穷雪，社鼓相无晚泊村。
到岸茶商期又失，怀家莼客眼添昏。
烟芜不断休回首，心迹从谁逐节论。
送孙尧夫赴举
李涉（唐代）

自说轩皇息战威，万方无复事戎衣。

却教孙子藏兵法，空把文章向礼闱。
偈颂十八首
释道璨（宋代）

临济四料拣，洞山四宾主。
甜瓜彻蒂甜，苦瓠连根苦。
倒腹说向人，恰似杏花枝上雨。
长相思 本意二首 其一
王夫之（明代）

宝刀分。宝钗分。绣带分开坠画裙。馀香犹自温。

锦鸳群。野鸳群。三十六双认得真。旁人莫漫嗔。
杨之美弹棋局歌
刘攽（宋代）

汉皇初厌蹙鞠劳，侍臣始作弹棋戏。东方诸公盛得名，魏文以来称绝技。

后宫妆奁乃可为，客著葛巾尤更奇。谁令朱墨异贵贱，百世纷纷无已时。

君从何处得此局，石理温华莹寒玉。山形四隤涧谷深，别将望秦森在目。

少年博戏日益新，古事不复传今人。君能兴此亦先觉，辟雍老儒悲绝学。
送越帅程公辟
曾孝宗（宋代）

虎符分镇浙江东，舣棹都门使旆雄。双桨徘徊枌社日，高牙摇曳剡溪风。

蓬莱阁宴公书简，贺监湖浮狱榜空。行听越民歌德政，亟还青琐见旌忠。
次韵护公首座赞广德磨衲升座五首 其二
饶节（宋代）

百衲新披膝按藤，众魔从此息纷争。笑他鸡足峰前客，犹自区区待下生。
游栖霞四首
周文璞（宋代）

吾与空门友，相扶历芳甸。
天机久深妙，梵本亦贯穿。
徐驰得幽欣，济胜惬孤愿。
宿芽发轻苞，寒卉抱短艳。
鹿走风生林，僧归云入殿。
寺从齐梁来，诸彦题品遍。
安知千岁后，未叹陵谷变。
风流子 题钱将军海晏图
张夏（清代）

扶桑弓早挂，风波偃、高会引杯长。羡锦树先王，射潮威武，湘灵长子，惊梦文章。

娱心处、青萍酬赵客，白苧听吴娘。月小山高，重游赤壁，莼香鲈美，正对松江。

江边重回首，孙庐万舰付笛裹沧浪。廿载抚循鸿雁，烟水相忘。

看诸郎受节，传家玉马，通侯佩印，柱国金汤。管取功成身乐，麟阁流芳。
批答安禄山贺雪兼赐口号
李隆基（唐代）

腊月忻三白，嘉平安四邻。预知天下稔，先为物华春。
次韵和表臣惠符离去岁重酝酒时与杜挺之李宣
梅尧臣（宋代）

赠以榴花酒，沉清贵隔年。
不忧航滞碛，为泛盏如船。
加品盈盘内，无花到眼前。
还招李杜醉，野酿莫称贤。
形势
李若琳（清代）

枕山三面峻，襟海一更横。草昧荒前代，梯航本大清。

龟趺蹲砥柱，鸟道辟榛荆。笑指奇莱外，闻风意已倾。
红娘子 绯桃
沈皞日（清代）

送我花间去。留我花间住。紫洞吹香，重门相映，春风无语。

忍飘吹、满院旧苔痕，又疏帘微雨。

小小笆篱护。点点红霞吐。含笑临窗，酡颜倚竹，玲珑欲舞。

画楼西、池上与桥边，记刘郎前度。
记梦 其一
舒岳祥（宋代）

春梦是耶非，终惭恋禄微。整冠骑马出，攲枕听鸡回。

食檗风霜入，还丹志愿违。未能忘习气，安得寸心灰。
浣溪沙
曾栋（明代）

落日蒸红山欲烧。短筇行药过山腰。松声隐隐晚来潮。

短树依岩无败叶，梅花当路少全梢。水村时有短长桥。
西江月 磁州道中望雪
黄永（清代）

浮白随天上下，晴光与日戈矛。铺开白玉衬神州，放出骅骝驰骤。

鹭影飞来若失，鹤群归去疑留。江村一寸望中浮。

潦倒恕先时候。
新霁
赵景淑（清代）

晨兴启碧窗，仰面得新霁。云敛半天青，远山沐如髻。

宿鸟梳湿翎，飞鸣向天际。花垂浥露痕，池湿归泉细。

忽闻清音来，歌声互迢递。
赠锦衣卫千户 其一
陈繗（明代）

冠世英雄继世勋，京都丰采孰如君。剑横杀气冲牛斗，戈耀秋光破阵云。

兵甲胸中驰万马，貔貅门下拥千军。麒麟阁上传消息，竹帛名高四海闻。
次韵酬答陈席庆伯见贻二首
赵蕃（宋代）

诗成每辄肺肝愁，那与人充耳目谋。
敢谓老怀千里志，故怜饥作四方游。
若人尚隐南山雾，老我合从春水鸥。
旧契百年谈未易，且言家共古扬州。
蕃寇侵逼，南归道中
李洞（唐代）

云州三万骑，南走疾飞鹰。回碛星低雁，孤城月伴僧。

敲关通汉节，倾府守河冰。无处论边事，归溪夜结罾。
因赴郡会入城
姜特立（宋代）

十年林下自由身，已放严光作外臣。
终日奔驰非我意，有时嚅嗫失天真。
庞公不合来城府，梅福如何走市尘。
策蹇明朝且归去，故山猿鹤自相亲。
同雪公游千顶纪事十首 其三
释函可（明代）

望见叠峰刚八里，到来门径各鲜新。不因此地禅居壮，那识长鲜古佛尊。

蓄瓜欲比蘋婆味，见树还生桃子津。夜半犬声何足怪，山中魑魅亦亲人。
谢恩
彭路（宋代）

圣主求贤轸念劳，临轩策问萃时髦。龙鳞日绕天颜近，螭首云时帝座高。

疏草披丹陈紫禁，宫花锡采光蓝袍。自惭朽芥叨荣遇，报答能忘圣语褒。
春从天上来 梅花
贺双卿（清代）

自笑恹恹。费半晌春忙，去省花尖。玉容憔悴，知为谁添。

病来分与花嫌。正腊衣催洗，春波冷、素腕愁沾。硬东风、枉寒香一度，新月纤纤。

多情。满天坠粉，偏只累双卿，梦里空拈。与蝶招魂，替莺拭泪，夜深偷诵楞严。

有伤春佳句，酸和苦，生死俱甜。祝花年。向观音稽首，掣遍灵签。
秋日登圭峰瀑布岩
刘鸣世（明代）

此景仙源石洞幽，潺湲岩壑韵悠悠。黄花两岸笑人懒，野鸟数声唤客游。

坡上松涛鸣复隐，林间霜叶坠还留。凭高一望天涯阔，万顷江山总是秋。
游杭州报国胜果梵天诸寺三首 其一
苏葵（明代）

楼台矗矗阁青山，千个长松竹万竿。城近却能辞俗驾，云闲应为护诗坛。

香前结愿成来业，方外留情恨有官。不是老坡无玉带，欲将何物换蒲团。
和微之尧夫作会
韩维（宋代）

燕豆何频设，归鞍夜屡阑。
敢言挥麈倦，惟怯釂觞难。
就暖歌筵挥，凭高绘境宽。
未甘闲处卧，犹学少时欢。
浮蚁凌山玉，飞花掩袖纨。
幸同诸老醉，击壤颂安安。
书赠旧浑二曹长
王建（唐代）

二年同在华清下，入县门中最近邻。替饮觥筹知户小，

助成书屋见家贫。夜棋临散停分客，朝浴先回各送人。

僮仆使来传语熟，至今行酒校殷勤。
木兰花慢（吴尚书宴客涟沧观，即席用韵）
方岳（宋代）

慨晴江渺渺，乘风下、倚沧浪。问许大乾坤，金焦两点，曾几兴亡。许章古人安在，但青山、烟水共微茫。不道鹭嘲鸥笑，归来鬓已苍苍。

垂杨。舞尽斜阳。双燕语、尽渠忙。黯柔情不管，花深传漏，羽急飞觞。思量人间如梦，放半分、佯醉半佯狂。明日海棠犹旧，春风未老秋娘。
别舅氏
陈藻（宋代）

表里真容拜跪妨，老夫拱揖谩焚香。
凋尽双亲一辈行，两世能留独渭阳。
劣甥今年七十五，花甲戊辰先戊午。
若非相见皆贫苦，多少垆边好歌舞。
斋中杂兴
陆游（宋代）

倒掩衡门手自关，老身著布乱书间。
有诗尚作清宵祟，无事能妨白日闲。
薄暮上楼聊试步，经旬止酒自酡颜。
儿曹莫笑衰翁嬾，拟遍淮南大小山。
中岩十八咏·唤鱼潭
晁公溯（宋代）

潭水清见底，老僧来唤鱼。
与渠同法食，持钵施斋余。
题萧郎中开元寺新构幽寂亭
刘长卿（唐代）

康乐爱山水，赏心千载同。结茅依翠微，伐木开蒙笼。

孤峰倚青霄，一径去不穷。候客石苔上，礼僧云树中。

旷然见沧洲，自远来清风。五马留谷口，双旌薄烟虹。

沉沉众香积，眇眇诸天空。独往应未遂，苍生思谢公。
种桃杏
白居易（唐代）

无论海角与天涯，大抵心安即是家。
路远谁能念乡曲，年深兼欲忘京华。
忠州且作三年计，种杏栽桃拟待花。
宿土坊驿寄孔世长
王安石（宋代）

烧夜郊原百草荒，弊裘朝去犯严霜。
残年意象偏多感，回首风严更异乡。
往返自非名利役，辛勤应见友朋伤。
章江犹得同游处，最爱梅花蘸水香。
颂十玄谈·还源
释印肃（宋代）

宾主穆时全是妄，相逢迎送分阶巷。
老胡不识警梁王，宝积摩尼欢喜藏。
江上作
吴全节（元代）

短棹轻舟几度过，月明江上《竹枝歌》。故山归去青依旧，华发添来白已多。
颂断觜瓶
释印肃（宋代）

心法无断灭，踢倒一净瓶。
华林不奈何，不脱声色名。
真如俱是戏，心境一等平。
不落有无用，三昧本空清。
柴关岭
史密（清代）

落日散关色，乱云斜谷风。猿啼青嶂合，鸟过一天通。

石裂昆仑北，江流汉沔东。远游动高兴，山色慰吞丛。
秋风
徐积（宋代）

万物已衰歇，乾坤正泬寥。数声何处起，万窍一时号。

好木望君惜，残蓬任汝飘。霜空静如扫，努力助飞雕。
临高台
王融（南北朝）

游人欲骋望，积步上高台。井莲当夏吐，窗桂逐秋开。

花飞低不入，鸟散远时来。还看云栋影，含月共徘徊。
题汪水云诗卷十首
胡斗南（宋代）

当年出塞几红娃，曾共氈房看雪花。
今日湖亭霜月夜，梦中犹听撚琵琶。
履道见和复答之十首 其一
释德洪（宋代）

怪君岿如山，诗句最奇峭。此篇如缚须，为作陆云笑。
独坐言怀
顾我锜（清代）

商飙袭华镫，志士生感伤。回首平生怀，气结不能扬。

粤余昔髫鬌，逸翮凌云翔。志旷违俗赏，才潜离世芳。

委怀属书剑，矢念结虞唐。感叹驰慕思，白日流西光。

徘徊伏陇亩，坐卧空井乡。清风响丛薄，明月映修廊。

幽居岂不美，抚己悲未央。岐山有灵鸟，其名曰凤凰。

梧桐以为栖，竹实以为粮。五采蔚相宣，异质挺文章。

翱游遍九垓，弃置忽若忘。弃置何足叹，凤鸟非可常。
太守林太博赠瑞香花
刘克庄（宋代）

几点朝来小雨斜，未应造物妒山家。
陡惊春报千林信，拟问天留数日花。
写物只今须老笔，染根何处有灵芽。
彩云过眼真如梦，著意追摹岂好夸。
登慧照寺小阁
陆游（宋代）

少年富贵已悠悠，老大功名定有不？岁月消磨阅亭传，山川辽邈弊衣裘。
杀身有地初非惜，报国无时未免愁。
局促每思舒望眼，虽非吾土强登楼。
柬王弘愿居士 其二
郑国藩（清代）

觅心不得说安心，惭愧风前薝卜林。大地山河原泡幻，当头日月自升沈。

众生火宅馀酣梦，末劫灵山剩梵音。说法若知无法说，迷津宝筏笑空寻。
奉和同太子监守违恋
李元嘉（唐代）

乾象开层构，离明启少阳。卜征从献吉，守器属元良。

逖矣凌周诵，遥哉掩汉庄。好士倾南洛，多才盛北场。

地分丹鹫岭，途间白云乡。储诚虔晓夕，宸爱积炎凉。

珠璧连霄汉，万物仰重光。
和公城
范致虚（宋代）

筑垒山前捍道冲，保全黎庶著仁功。寒鸦也解知恩泽，来往飞鸣古堑中。
构法华寺西亭
柳宗元（唐代）

窜身楚南极，山水穷险艰。
步登最高寺，萧散任疏顽。
西垂下斗最，欲似窥人寰。
反如在幽谷，榛翳不可攀。
命童恣披翦，葺宇横断山。
割如判清浊，飘若升云间。
远岫攒众顶，澄江抱清湾。
夕照临轩堕，栖鸟当我还。
菡萏溢嘉色，筼筜遗清斑。
神舒屏羁锁，志适忘幽潺。
弃逐久枯槁，迨今始开颜。
赏心难久留，离念来相关。
北望间亲爱，南瞻杂夷蛮。
置之勿复道，且寄须臾闲。
小堂寒江独钓图未彻宜此春雪
李舜臣（明代）

小堂不及扫，尚挂寒江图。怪底春来雪，飘然二月俱。
九日泊安庆城下危广文饷酒走笔奉谢
童冀（明代）

舒州城头如可怜，舒州城下水如烟。一年客路又重九，咫尺乡如犹二千。

青眼故人殊念我，白衣送酒可如泉。定知后夜到京国，两地怀人江月圆。
句
傅九万（宋代）

笑他思著专鲈者，欲感秋风始去官。
满江红 自题《无根兰》传奇卷首
洪炳文（清代）

兰草无根，觅不得、中原净土。只剩有、铜驼荆棘，荒凉谁语。

故宫剩黍歌行迈，冬青宰木悲风雨。比灵均、寄与赋荃荪，吟蘅杜。

升中书，义堪取。史中讹，笔堪补。愿激励华民，扫除胡虏。

大义春秋凛夷夏，雄军革命师汤武。幸今朝、还我旧江山，归民主。
久拟重阳一登龙山以荒榛峭壁无容足之地欲访
吴芾（宋代）

下车日日欲登台，直到重阳始一来。
好对江山拼酩酊，此怀能得几时开。
和郑府判韵
杜范（宋代）

万里扶摇整飞翮，自是凌云九霄客。
黄槐白紵秋风高，借君弹压添颜色。
奉檄校文真误推，多才视我蚿与夔。
竭力拒敢辞钝迟，寒芒在上方辉辉。
石经春秋一代奇宝王氏为熙丰学废不用瑞安沈
叶适（宋代）

喟昔洛门初上石，未久翻遭禁书厄。
沈公秘藏百载余，高阁突书共堆积。
万物散聚常横陈，汀花岩草从纷纭。
海云化雨龙正起，想象向来悲获麟。
自海至楚途次寄马全玉八首
张耒（宋代）

生涯飘泊一航轻，浩荡晴川送我行。
北望山川连海远，南来风月近淮清。
人家稻熟丰年满，泽国天高秋意生。
惟有羁愁消不得，登临清泪落如倾。
偈颂六十七首
释原妙（宋代）

打开布袋头，放出百千牛。
纵随芳草去，终不被人收。
一日归来重会面，半含容笑半含羞。
过长安古寺次波村韵
李锴（清代）

琉璃开净域，孤磬窅然清。不染虚空色，君听起灭声。

妙明无二法，彼佛即群生。谁證风尘底，逍遥出世情。
尚长道十年离索杯酒话旧，怃然若隔世，醉笔
杨万里（宋代）

手种琅玕劣十年，今年新笋不胜繁。
不知明早添多少，日暮闲来数一番。
月台
张舜民（宋代）

明月光常满，使君罇屡开。
何须待月上，日暮便登台。
山行
韩元吉（宋代）

秋尽暑犹剧，今朝凉意断。
轻阴能障日，小雨不生尘。
庶壑时投策，看云一岸巾。
邻僧问何往，茗果愧情亲。
守岁
范祖禹（宋代）

岁逐更筹尽，春随斗柄回。
和风先傍柳，薄雪暗惊梅。
坐对灯花结，欢吹酒蚁开。
莫嗟华发短，且喜一年来。
三月二十日开园三首 其一
苏轼（宋代）

雪髯霜鬓语伧狞，淡荡园林取次行。要识将军不凡意，从来祇啜小人羹。
江村
杜甫（唐代）

清江一曲抱村流，长夏江村事事幽。
自去自来梁上燕，相亲相近水中鸥。(梁上 一作：堂上)
老妻画纸为棋局，稚子敲针作钓钩。
但有故人供禄米，微躯此外更何求？
颂古三十二首
释明辩（宋代）

高安滩头百杂碎，象骨峰前眼搭痴。
敢道鼓山无鼻孔，藂林千古笑嘻嘻。
重过鸿仪寺
晁冲之（宋代）

秋色远如许，寒花奈若何。客行伤老大，野次记经过。

废圃犹残菊，枯池但折荷。吾生与物态，天意岂蹉跎。
东坡横策像赞
邹浩（宋代）

东坡未作儋耳行，此相已入龙眠笔。大海中央谁与邻，万事一条横榔栗。
悽悽行
陆游（宋代）

悽悽重悽悽，恻恻复恻恻。我愧思旷傍，人谁子思侧。

兴邦在人材，岩穴当物色。如何清庙器，老死山南北。

小儒虽微陋，一饭亦忧国。岂无一得愚，欲献惧非职。
皇帝阁端午帖子词
宋庠（宋代）

蕊宫琼构切昭回，五月嘉辰万寿杯。
舜殿薰风琴里散，汉闺明月扇中来。
吴章岭作
孔武仲（宋代）

庐山北转是吴章，岩草纷纷静有香。
洞口流泉似相送，人间天上莫相忘。
依韵和资政侍郎雪後登看山亭
梅尧臣（宋代）

湖上晴烟冻未收，湖中佳景可迟留。
更临危树看群岫，雪色岚光向酒浮。
次韵子由送家退翁知怀安军
苏轼（宋代）

吾州同年友，粲若琴上星。
当时功名意，岂止拾紫青。
事既喜违愿，天或不假龄。
今如图中鹤，俯仰在一庭。
（吾州同年友十三人，今存者六人而已，故有琴上星、图中鹤之语。
）退翁守清约，霜菊有余馨。
鼓笛方入破，朱弦微莫听。
西南正春旱，废沼黏枯萍。
翩然一麾去，想见灵雨零。
我无谪仙句，待诏沉香亭。
空骑内厩马，天仗随云骈。
竟无丝毫补，眷焉谁汝令。
永愧旧山叟，凭君寄丁宁。
寄张山人
孟贯（唐代）

草堂南涧边，有客啸云烟。扫叶林风后，拾薪山雨前。

野桥通竹径，流水入芝田。琴月相亲夜，更深恋不眠。
水龙吟·万尘诸累重重
姬翼（元代）

万尘诸累重重，一时颖脱如悬解。青鞋拄杖，鹑衣百衲，沿身轻快。南北东西，浪萍风梗，去留何碍。许昂簪笑傲，行歌立舞，萦心事，无纤芥。不问壶天境界。更谁分、区中方外。如云似水，优游散诞，纵横自在。转首襟期，世缘空幻，到头终坏。待他时兴尽，云霞堆里，结无为会。
送郑尚书守建安十首
彭龟年（宋代）

直节亭亭屹不流，冲然襟度更休休。
世间多少难平事，可惜先生不少留。
赠别休休庵了堂上人
张雨（元代）

老僧十年不出户，袈裟搭架风披披。祖衣留在阿兰若，佛法传过高白丽。

客床雪练一瓯茗，经藏苔昏三尺碑。不向旧房看偃盖，卷中原有古松枝。
云台望鹤亭
喻汝砺（宋代）

江山有英气，草木多秀拔。仙圣之所庐，著眼尽现杰。
减字木兰花
刘志渊（金朝）

蛮触非是。识破心颜如弃屣。痼疾云山。猿鹤相陪尽日闲。

一壶疾月。清净光明相照彻。内外俱空。无执空心触处通。
偈
释守亿（宋代）

马祖才升堂，雄峰便卷席。春风一陈来，满地花狼藉。
清平乐（答赵彦正使君）
向子諲（宋代）

人间尘外。一种寒香蕊。疑是月娥天上醉。戏把黄云挼碎。

使君坐啸清江。腾芳飞誉无双。兴寄小山丛桂，诗成扉几明窗。
次韵郑鱼门秋夕书感 其二
彭维新（清代）

贳酒不尽饮，旅颜成半酡。世味间愈淡，夜吟秋更多。

蟋蟀无意间，苦效商声歌。我听犹丝管，翻赖蠲宿疴。

篆烟静不散，井水寒无波。烛光荧棐几，圣籍纷骈罗。
和陶 其二 移居
陈献章（明代）

留连脯时酒，吟咏古人诗。夕阳傍秋菊，采之复采之。

采之欲遗傍，将以赠所思。所思在何许，千古不同时。

四海倘不逢，吾宁独去兹。愿言秉孤贞，勿为时所欺。
再和
项安世（宋代）

听说忠臣孝子，不论往事今人。
衣上淋浪清泪，一生长为君亲。
烟溪义渡四首 其二
章懋（明代）

尘暗长途水拍堤，行逢义士在烟溪。殷勤为济芦中客，莫爱官封楚执圭。
浣溪沙
程垓（宋代）

闲倚前荣小扇车。晚妆无力亸云鸦。凝情香落一庭花。

笑挽清风归玉枕，懒随缺月傍窗纱。羞红两脸上娇霞。
夜坐
静维（清代）

残镫照帘幕，楼阁有馀情。落叶堆蛩砌，凉风吹雁声。

暮蝉愁里听，河汉望中横。独坐悲秋夜，疏棂淡月莹。
惜黄花慢·送客吴皋
吴文英（宋代）

次吴江，小泊，夜饮僧窗惜别。邦人赵簿携小妓侑尊。连歌数阕，皆清真词。酒尽已四鼓。赋此词饯尹梅津。

送客吴皋，正试霜夜冷，枫落长桥。望天不尽，背城渐杳，离亭黯黯，恨水迢迢。翠香零落红衣老，暮愁锁、残柳眉梢。念瘦腰、沈郎旧日，曾系兰桡。
仙人凤咽琼箫，怅断魂送远，《九辩》难招。醉鬟留盼，小窗剪烛，歌云载恨，飞上银霄。素秋不解随船去，败红趁一叶寒涛。梦翠翘，怨鸿料过南谯。
题诗屏风绝句
白居易（唐代）

相忆采君诗作障，自书自勘不辞劳。

障成定被人争写，从此南中纸价高。
奉和送金城公主适西蕃应制
马怀素（唐代）

帝子今何去，重姻适异方。离情怆宸掖，别路绕关梁。

望绝园中柳，悲缠陌上桑。空馀愿黄鹤，东顾忆回翔。
夏初湖村杂题
陆游（宋代）

寒泉自换菖蒲水，活火闲煎橄榄茶。
自是闲人足闲趣，本无心学野僧家。
碧云
刘佳（清代）

碧云迢递阻幽寻，天上灵修罢远音。骚客孤怀搴蕙佩，美人情泪泻瑶琴。

开山虚负千寻掌，填海难消万古心。说与石肠浑不解，月华如水浩盈襟。
送章孝偁归荆南
史尧弼（宋代）

峨岷西南横，盘石含灵光。
胃蓄不得发，澒沿唆卷藏。
泄为万夫豪，联翩郁相望。
缅怀嘉佑初，赫赫都官郎。
著龟抱先识，虎豹披其章。
幕府西陲开，挟策驱猷羌。
喑哑竟莫吐，反被按剑防。
青天徒昭昭，万里自投荒。
直气终凛冽，身仆心难僵。
高平伊周徒，奏疏排未央。
忠义一朝振，朱鸟吞光芒。
还知百岁后，生此雏凤凰。
粲粲五色羽，欲下虞廷翔。
先民重世德，君子思不忘。
祝君期无忝，追攀轶飞扬。
会使坤南隅，气象还苍茫。
送洪昉思之大梁
顾永年（清代）

津亭握手共离觞，匹马长征犯晓霜。衰草连天风飒飒，冻云垂野日荒荒。

频年作客雕双鬓，到处题诗挂一囊。岁晚兔园霏雪满，多才司马正游梁。
病后
郑起（宋代）

渐懒说功名，修真喜道经。
凄凉秋听雨，空阔夜观星。
有病色先见，无心梦最灵。
阶前风叶响，还又感飘零。
赋未见君子忧心靡乐八韵寄李载
黄庭坚（宋代）

古人有成言，岁暮于吾子。
斧挥郢人鼻，琴即锺期耳。
新诗凌建安，高论到正始。
徒言参隔辰，未负石投水。
武陵春
毛滂（宋代）

维岳分公英特气，万丈拂长虹。丙魏萧曹总下风。千载友夔龙。

丙熏女弱翠昏帘绣，嘉颂佩绅同。不用黄精扫鬓中。元是黑头翁。
记所见开元寺吴道子画佛灭度以答子由
苏轼（宋代）

西方真人谁所见，衣被七宝従双狻。
当时修道颇辛苦，柏生两双乌巢肩。
初如濛濛隐山玉，渐如濯濯出水莲。
道成一旦就空灭，奔会四海悲人天。
翔禽哀响动林谷，兽鬼踯躅泪迸泉。
庞眉深目彼谁子，绕床弹指性自圆。
隐如寒月堕清昼，空有孤光留故躔。
春游古寺拂尘壁，遗像久此霾香烟。
画师不复写名姓，皆云道子口所传。
纵横固已蔑孙邓，有如巨鳄吞小鲜。
来诗所夸孰与此，安得携挂其旁观。
金陵凤凰台
汪宗臣（宋代）

龙虎势称雄，凤凰台望浓。
潮翻江汉转，地扼楚淮冲。
平野频烽火。孤城半稑穜。
丹楹傍萧寺，尘扆识高宗。
和傅侍郎至临漳感旧十咏
陈淳（宋代）

阳复东郊雨阁丝，欢迎父老拥车随。
竞传碧眼朱颜在，宛若当年剖竹时。
离芜湖至观头桥
梅尧臣（宋代）

江口泊来久，菰蒲长旧苗。
争雏洲鹊斗，遗子浦鱼跳。
宿岸欣逢戍，归船竞趁潮。
时时望乡树，已恨白云遥。
绝句五首 其五
洪朋（宋代）

窣堵坡临南户，给孤园映北窗。未能掌擎千界，会须口吸西江。
钓台
释道璨（宋代）

汉室兴亡一聚尘，山河社稷几翻新。
独余七里滩头水，只属严家不属人。
种柳 其一
成鹫（清代）

昨日是寒食，今朝蓺植初。言寻彭泽传，细读郭驼书。

立处不妨密，行边正欲疏。春光眠复起，青眼为谁舒。
汶上道中逢故人
钱谦益（清代）

衰林匹马尚天涯，寂寞山城菊自花。逐客已非周太史，故人犹是鲁朱家。

心如老鹘迎秋晚，身似宾鸿傍日斜。凄怆朱梁旧祠墓，汶阳田北看归鸦。
涂中杂兴
李洪（宋代）

山颠怪石如蹲兽，波底危矶似化羊。
却忆鉴湖明月里，绿荷红芰暑风凉。
春景 介山
刘辰翁（宋代）

念旧情何及，逃虚理不还。不因求介子，安识是何山。

公子何恩怨，羁臣自险艰。巅崖苍莽外，烟雨有亡间。

就使身豺虎，宁当火蒯菅。年年寒食雨，天亦为潺湲。
寿藏十韵
叶茵（宋代）

门限何须铁，因为浅近谋。
假令长富贵，消得几春秋。
寿固缘心地，人谁免首丘。
子能忘后虑，是亦慕前修。
茧室名犹在，鱼山志可求。
回冈许埋骨，吉兆协牛眠。
懒作化台号，何妨引客游。
不愁饱蝼蚁，量喜近松楸。
物变终於尽，吾生行且休。
年年春色裹，洗勺听溪流。
交廉布书事三首呈郎中机宜诗韵
吴说（宋代）

当代青云士，皆言子独贤。
异时犹未遇，多难更堪怜。
妙契环中趣，饱参方外禅。
海涯孤绝处，谁识孝廉船。
关陇平
叶方霭（清代）

关岭茫茫，陇流汤汤。纡徐逶迤，峥嵘险巇。面蜀肘凉，辅车相将。

狡焉启疆，震惊我一方。关岭兀兀，陇流潏潏。

彼泾启戎，乃蠢兹蝥贼。为虺为蜴，为螟为螣。卬首张臆，助逆抗有德。

如猬之集，如豨之突。泾原既清，群贼大震。睢睢盱盱，延旦夕之命。

帝命臣海，为陇民徙灾。帝命臣勇，师出自西陲。

帝诏臣海，汝速涉坂。出彼朝那，为勇军援。椅之角之，沓之蹙之，除民之慝。

俾妇子恬恬，尚嘉乃绩。海涉河泾，言腾灞浐。

秦山矗突，嵚崎陇坂。逾邠越凉，飞旓扬旆。扶舆猗靡，云罕綷縩。

雍部阻长，敢惮痡瘏。式遏寇虐，以宁尔室家。

勇自河西，衔枚疾指。来从酒泉，转战天水。矫矫虎臣，一乃心力。

摧坚挫锋，荡彼蝥贼。兵车百万，汹汹雷震。横会方州，为行为陈。

东西合围，贼在釜底。其智斯竭，其魄斯夺。勇率其麾，崖诛谷讨。

曰臣思克，曰臣进宝。赳赳奋武，为王干城。勇实帅之，桓桓于征。

于征何所，于巩于临。道阻且长，蔽亏岑崟。罙入其阻，禽狝草薙。

申用三驱，根株断刈。馀贼窜蜀，游魂犹悸。西夏以绥，贺兰其乂。

胁从蚩蚩，亦孔之哀。宽其诛锄，予以惠来。维海维勇，刚克柔克。

勇也帅师，为辟为韨。海也敉民，为揉为活。北地上郡，稽颡归命。

如旱望霓，海实绥之。义威戢武，尊我西陲。剖蜩斮猬，人畏以怀。

秦民嘘呵，化为讴吟。殄熄暴悖，克广德心。经战伐区，蠲除租赋。

问孤吊死，起乃沉痼。廓我皇恩，义声先路。帝德振振，陇山既平。

陇流既清，维天子之祯。陇山既伏，次黔粤滇蜀，敢不詟伏。

如翰如飞，万里来威。维臣之力，维师之武。

絷缚巨憝，刌脍脯，塞神人之怒。黔首喁喁，式歌且舞。

亿万斯年，笃我皇景祐。
题马仲友画花下猫二首 其二
李石（宋代）

黄鷅鹠鸣处处闻，花开时候度重门。啄花莫啄枝头锦，留与东皇覆酒樽。
三国门。再吟
周昙（唐代）

一家区宇忽三分，龌龊车书曷足论。

定有伊姜为佐辅，忍教鸿雁各乾坤。
平原郡王南园诗二十一首 其十五 照香
姜特立（宋代）

华池岛屿屹中间，花木毵毵水一环。恰似诸姬梳洗罢，一时窥镜弄娇颜。
五位颂
释慧晖（宋代）

兼中到，白云断处家山妙。
扑碎骊龙明月珠，昆仑入海无消耗。
携琴酒寻阎防崇济寺所居僧院（得浓字）
岑参（唐代）

相访但寻钟，门寒古殿松。弹琴醒暮酒，卷幔引诸峰。

事惬林中语，人幽物外踪。吾庐幸接近，兹地兴偏慵。
八月十二日过湖
方回（元代）

荷已无花柳欲陈，秋风飒飒水粼粼。
湖山惨淡西施老，细看终于胜丑人。
水边春半
文同（宋代）

芹牙差差兰笋短，石渠冰销水色浅。
倡情冶思不可奈，好鸟问色花婉娩。
鲜衫翠裾者谁氏，行歌杨枝惜时晚。
临流有客抱危膝，苦调长谣问谁遣。
送刘荆山
薛嵎（宋代）

束书入京阙，忧国最清深。
天意有兴废，人才无古今。
布衣万言疏，孤剑一生心。
直道嗟难遇，贾生终陆沉。
夏雨生凉三首 其三
朱淑真（宋代）

眼界清无俗事来，要凉更著好诗催。凉生还又撩幽恨，留取孤樽对月开。
踏莎行
李之仪（宋代）

还是归来，依前问渡。好风引到经行处。几声啼鸟又催耕，草长经暗春将暮。

潦倒无成，疏慵有素。且陪野老酬天数。多情惟有面前山，不随潮水来还去。
凭阑人·马上墙头瞥见他
姚燧（元代）

马上墙头瞥见他，眼角眉尖拖逗咱。论文章他爱咱，睹妖娆咱爱他。
七夕 其二
宋祁（宋代）

西南新月玉成钩，奕奕神光渡饮牛。素彩低浮承露掌，清香不散曝衣楼。

天边华幄催云卷，星外横桥伴客愁。莫使银河到沧海，人间沟水易东流。
菜花
乾隆（清代）

黄萼裳裳绿叶稠，千村欣卜榨新油。
爱他生计资民用，不是闲花野草流。
满江红（病中俞山甫教授访别，病起寄之）
辛弃疾（宋代）

曲几蒲团，方丈里、君来问疾。更夜雨、匆匆别去，一杯南北。万事夜侵闲鬓发，百年正要佳眠食。最难忘、此语重殷勤，千金直。

西崦路，东岩石。携手处，今陈迹。望重来犹有，旧盟如日。夜信蓬莱风浪隔，垂天自有扶摇力。对梅花、一夜苦相思，无消息。
送刘方平
李颀（唐代）

绮纨游上国，多作少年行。二十二词赋，惟君著美名。

童颜且白皙，佩德如瑶琼。荀氏风流盛，胡家公子清。

有才不偶谁之过，肯即藏锋事高卧。洛阳草色犹自春，

游子东归喜拜亲。漳水桥头值鸣雁，朝歌县北少行人。

别离斗酒心相许，落日青郊半微雨。请君骑马望西陵，

为我殷勤吊魏武。
众乐亭
吴充（宋代）

使君新自四明归，邀我同为众乐诗。
山川可爱惜不见，昼想夕思心为罢。
怳然神遇若有得，齎身乃在天之涯。
涨海连空四无岸，天吴却坐鲛人观。
以手挥弄日月丹，能令桑田变瀰漫。
海边偶到山城中，山城二月多春风。
牛羊闲暇夕阳晚，楼阁参差朝雾浓。
一泓山溜佛头绿，环以翠屏屏六曲。
人烟扰扰事嬉游，落花啼鸟更汀洲。
中为台榭闹十二，上有藻井排文楸。
旁人指点此何许，云是四明行乐处。
此乐为民非为身，始是集贤钱使君。
使君风韵谁之比，政事次公诗短李。
醉凭熊轼劝耕畴，狂取螺杯翻舞袂。
侬爱使君君勿归，诏书夺之知何为。
闻侍玉皇香案侧，银台深阻无消息。
意迷却悟坐空斋，忽省君诗昨日来。
叠纸为君书所见，不知众乐诚然哉。
宫使待制舍人赵公挽诗三首
李弥逊（宋代）

曲突深时虑，长裾鄙世流。
无书来北阙，有意在东周。
旷远嵇中散，疏慵马少游。
长松相风表，千古必山丘。
苦雨吟十首呈同官诸丈 其十
吴潜（宋代）

老守最忧农，往来思虑忡。半时半刻里，一饭一茶中。

饥溺真犹己，恫■在厥躬。天高元听下，一念岂难通。
独酌有得即寄林五司马朝聘冯三明府翊
姚燮（清代）

贱儒身废适何之，穷巷如岩守亦宜。气得天舒堪养度，花期人亦未含姿。

居仍饱煖惭庸福，泪与河山洗剩悲。难得春阴冲漠甚，不为尘累到吾卮。
入清湘界
李曾伯（宋代）

渐近湘山境，土风清且饶。
林峦接墟市，水竹带溪桥。
焙出新茶煮，帘垂老酒招。
春和民气乐，几日是花朝。
送韩愈从军
孟郊（唐代）

志士感恩起，变衣非变性。亲宾改旧观，僮仆生新敬。

坐作群书改，行为孤剑咏。始知出处心，不失平生正。

凄凄天地秋，凛凛军马令。驿尘时一飞，物色极四静。

王师既不战，庙略在无竞。王粲有所依，元瑜初应命。

一章喻檄明，百万心气定。今朝旌鼓前，笑别丈夫盛。
次韵士繇惜别
陈东（宋代）

男儿自有四方志，离别岂能动刚肠。
功名未遂身未死，白眼青青频举觞。
去年三月禊饮池上岁月易得忽复暮春因再宴僚属作
宋庠（宋代）

前兹属元巳，置酒苍烟台。芳序忽复周，春风正徘徊。

欢言速僚友，亟使具觥杯。长渠溢芳溜，列坐浮香来。

灵嚣合众乐，隐若南山雷。舞袂纷杂袭，宾冠俨崔嵬。

美人前为寿，颜色如琼瑰。况我千万日，行乐无疑猜。

新歌袅天衢，兴视行云回。我时语四座，兹赏诚难哉。

妙颜无再朱，白发惟相催。蹠蹻盈圣智，孔颜罹忧摧。

区区百世后，美恶同尘灰。吾欲挈瑶斗，踞海为金罍。

挹兹忘忧物，与尔同嘲谐。天地为一朝，长短何足哀。

鲁阳久不作，白日任西颓。
摸鱼儿 夏日同郎晋飏饮商霖宅
沈谦（清代）

爱凉风、雨声拦截，披襟坐对林樾。倚亭况有萧萧竹，烟里海榴如血。

壶漫挈。银烛下、玉盘瓜果堆红雪。蝉声带咽。恁萧瑟如秋，垂垂珠露，何处有炎熟。

无穷事，准拟樽前诉说。欲言又恐凄切。鱼肠屈作同心结。

安得尽交英杰。谁最劣。君不见、景升儿子皆烟灭。

悲歌未阕。人醉月西倾，客中又是，深夜听啼鴂。
春日梓州登楼二首
杜甫（唐代）

行路难如此，登楼望欲迷。身无却少壮，迹有但羁栖。

江水流城郭，春风入鼓鼙。双双新燕子，依旧已衔泥。

天畔登楼眼，随春入故园。战场今始定，移柳更能存。

厌蜀交游冷，思吴胜事繁。应须理舟楫，长啸下荆门。
和李大邻几圣俞及见过小饮
韩维（宋代）

朝朝骑马出，请道所从何。
所从亲且旧，恩义固匪它。
京都从权豪，门户高轲峨。
苟无势利求，安事徒奔波。
不如过亲旧，虽数无嫌诃。
君家庭馆闲，远在城北阿。
惟吾二三友，暇日一来过。
解鞭不肯去，得酒亦已歌。
况逢春阳始，风力渐柔和。
浮膏动郊壤，芳萌缀林柯。
良辰游不处，为乐戒蹉跎。
烂醉穷吾年，十日讵足多。
从军行
李白（唐代）

从军玉门道，逐虏金微山。
笛奏梅花曲，刀开明月环。
鼓声鸣海上，兵气拥云间。
愿斩单于首，长驱静铁关。
笙磬同音诗
王禹称（宋代）

鼓簧名本异，拊石意何同。吹击虽殊致，声音忽暗通。

谁将嶰谷韵，潜合泗滨风。莫问补天主，休寻入海工。

凤鸣应不辨，兽舞自难穷。古乐何人会，须知政在中。
杂赋十二首 其五
陆游（宋代）

体不佳时看周易，酒痛饮后读离骚。骑驴太华三峰雪，鼓棹钱塘八月涛。
题高丽行看子
楼钥（宋代）

竹批双耳风入蹄，霜鬣剪作三花齐。
相随西去皆良种，撼首势窜迎风嘶。
丹青不减陆与顾，丽人传来译通语。
装为横轴看且行，云是韩干非虚声。
圉人乘马如乘鹤，人马相谙同呼啄。
中有二匹真游龙，爬梳迥立绿杨风。
贾胡携金赎此马，亟呼工人临旧画。
我诗无分到三韩，写向新图时自新。
木犀花
罗与之（宋代）

金粟如来涧壑姿，不随桃李赴春期。
江南花品秋居最，何况秋花中绝奇。
次韵孙佥判试院中秋咏月三绝
项安世（宋代）

挥毫可但佐摛文，照破平生种种尘。
一点清明如古镜，八方圆转似车轮。
初二日午后乘潮而上
韩淲（宋代）

一帆风已过桐江，鸥鹭飞来不作双。回首长安在何许，乱云吹雨满蓬窗。
论螳螂形
贾似道（宋代）

首短身长何足用，羽翅好是航船{左舟右同}。
若还六足尽尖长，此是螳螂最堪用。
赠赵去华
陆游（宋代）

赵子毫端万斛珠，眼前百辈不枝梧。
盛名岂待它年见，公论何枝一日无？我老杜门惟足睡，君豪折简固难呼。
此诗强欲相题目，堪笑衰翁胆满躯。
百丈山
李忱（唐代）

大雄真迹枕危峦，梵宇层楼耸万般。
日月每从肩上过，山河长在掌中看。
仙峰不间三春秀，灵境何时六月寒。
更有上方人罕到，暮钟朝磬碧云端。
题濠上斋二绝
傅自修（宋代）

焉如鱼乐我非鱼，梦裹荣枯觉则无。
休学痴绳贪纸穴，小窗烘日谩跏趺。
丁钦夫来宰吾县几三年清德美政兹不复道二诗
虞俦（宋代）

明月从来忌暗投，污渠尤忌映清沟。
上书未办诛屠伯，束带何曾问督邮。
袒裼直前当暴虎，善刀那见有全牛。
区区三仕并三已，喜愠眉间了不留。
过黄塘岭
朱熹（宋代）

屈曲危塍转，沉阴山气昏。蝉声高树暗，石濑浅流喧。

已过黄塘岭，欲觅桃花源。无为此留滞，驱马踰山樊。
小重山
吕渭老（宋代）

雨洗檐花湿画帘。知他因甚地，瘦厌厌。玉人风味似冰蟾。愁不瘦，烟雾晓来添。

烦恼旧时谙。新来一段事，未心甘。满怀离绪过春蚕。灯残也，谁瘦我眉尖。
重别成父二首 其二
赵蕃（宋代）

中原归尚棘，三墓久成芜。未议增封树，先宜禁牧刍。

便须营虎落，将以护龙雏。不用平安报，惟期剪伐无。
栗里华阳窝辞 栗里烛
王质（宋代）

有月未生，谁与为朋。姑閟我光，少须尔明。在我窝兮不可陵，疏干一任梢浮云，我自传灯仍续灯。
题洋菊四十四种 其十六 搓粉妆
弘历（清代）

盛鬋飘闹扫，笑靥晕唇脂。夜来晓妆就，格态相然疑。
诗九首托南剑刘教寻亦周墓焚之
赵文（宋代）

舜卿墓表屹东禅，却恐如今不得全。
崇胜山中一堆土，故应汝骨尚依然。
秋夜同畅当宿藏公院
卢纶（唐代）

礼足一垂泪，医王知病由。风萤方喜夜，露槿已伤秋。

顾以儿童爱，每从仁者求。将祈竟何得，灭迹在缁流。
宿晚港茅店
吴与弼（明代）

跋涉泥途困，栖迟茅店安。长风收细雨，淡月四更寒。
怀彦仲弟
周理（明代）

殊方忽忽岁将阑，一榻青灯把剑看。辽海月明风浩浩，江乡雁度水漫漫。

生涯自愧如吾拙，离别何堪见汝难。寂寞西轩一樽酒，梅花开尽雨声寒。
大坞山寺
苏籀（宋代）

巘谷窈幽深，映发杉松嘉。
击钵半乔木，烧香乱烟霞。
穹林擢峭壁，搀竦回环遮。
四合山复山，泉籁音响哗。
清致满楼阁，道人心靡他。
寒磵柹栗秋，暗窗秀枇杷。
倦飞暂投迹，脱兔无复罝。
茹粲盐酪空，解钏与笄珈。
余生愧语偷，逆旅即住家。
战鼓震淮甸，雄师奋爪牙。
儒士缪揣摩，戎韬政纷拏。
才智为人谋，何事丘中麻。
冥鸿跨海岱，逝水悲荣华。
旷哉游方外，心迹同幽遐。
伯父致政通直取谢灵运诗句作萧散堂赋诗次和寄二首 其一
葛胜仲（宋代）

神武门高早挂冠，首嗟荣路久淹蟠。诗辞故故推灵运，禅语淹淹对道安。

书字不誇云五朵，卧閒偏怯日三竿。遐龄清德全真乐，谁识荣期善自宽。
直中书省
白居易（唐代）

丝纶阁下文书静，钟鼓楼中刻漏长。
独坐黄昏谁是伴，紫薇花对紫微郎。
踏云行 师父引马钰上街求乞
马钰（金朝）

不说龟毛，无论兔角。幻躯闲想如蝉壳。怎生亦得显金容，算来全在心知觉。志不回环，道非遥邈。洞天白雪成红雹。化为自在个灵童，自然
和推官 其三
韩淲（宋代）

乘凉一雨过城扉，促膝应看玉屑飞。名下无虚真雅士，清谈可饱弗忧饥。
送秘丞王利通倅阆州
魏野（宋代）

到想行仁政，民间岂复言。
冤思雪蜀魄，哀欲吊巴猿。
山水州城僻，烟岚路径昏。
遥思上事日，正值海棠温。
题宣州后堂壁四首
张耒（宋代）

流落天涯一病身，簿书丛里费精神。
殷勤照水窥华发，黄鸟声中又一春。
五月得雨稻苗尽立
陆游（宋代）

城郭迎龙鼓吹喧，甘膏三夕慰黎元。
草荒常日经行路，水到前村旧涨痕。
黄犊尽耕稀旷土，绿苗无际接旁村。
家家足食山无盗，安枕何劳夜闭门？
送公辟给事自青州致归吴中
王珪（宋代）

青琐仙人解玉符，秋风一夜满江湖。
曾歌郢水非凡曲，示扫旄头负壮图。
终日望群天欲尽，平生知我世应无。
扁舟应约元宫保，潇洒莲泾二大夫。
广南食槟榔先嚼蚬灰蒌藤津遇灰藤则浊吐出一
郑刚中（宋代）

海风票勿树如幢，风吹树颠结槟榔。
贾胡相衔浮巨舶，动以百斛输官场。
官场出这不留积，布散仅足资南方。
闻其入药破痃癖，铢两自可攻腹肠。
如何费耗比菽粟，大家富室争收藏。
邦人低颜为予说，浓岚毒雾将谁当。
蒌藤生叶大於钱，蚬壳火化灰如霜。
鸡心小切紫花碎，灰叶佐助消百殃。
宾朋相逢未唤酒，煎点亦笑茶瓯黄。
摩挲蒳孙更兼取，此味我知君未尝。
吾帮合姓问名者，不许羔雁先登堂。
盘奁封题裹文绣。个数惟用多为光。
闻公嚼蜡尚称好，随我啖此当更良。
支颐细听邦人说，风俗今知果差别。
为饥一饭众肯置，食蓼忘辛定谁辍。
语言混杂常嗫嚅，怀袖携持类饕餮。
唇无贵贱如激丹，人不诅盟皆歃血。
初疑被窘遭折齿，又怪病阳狂嚼舌。
岂能鼎畔窃硃砂，恐或遇仙餐绛雪。
又疑李贺哎心出，咳唾皆给腥未歇。
自求口实象为颐，颐中有物名噬嗑。
噬遇腊肉尚为吝，饮食在颐尤欲节。
酸醎甘苦各有臓，偏受辛毒何其拙。
那知玉液贵如酥，况是会池要清洁。
我尝效尤进薄少，土灰在喉津已噎。
一身生死吒造华，琐琐谁能污牙颊。
踏莎行·枝绿初匀
佚名（宋代）

枝绿初匀，萼红犹浅。化工妆点年华晚。暗香疏影水亭边，黄昏月下依稀见。十二危楼，谁人倚遍。只愁羌笛声幽怨。少留情意待春来，东君准拟长拘管。
金陵晚眺（一作怀古）
崔涂（唐代）

苇声骚屑水天秋，吟对金陵古渡头。千古是非输蝶梦，

一轮风雨属渔舟。若无仙分应须老，幸有归山即合休。

何必登临更惆怅，比来身世只如浮。
秋懹
陆游（宋代）

秋暑虽犹在，晨兴气已清。
蛮童扫荒径，獠婢涤空铛。
病树有凋叶，残蝉无壮声。
书生守故态，已复理灯檠。
书野店壁
释行海（宋代）

门迳斜斜草色深，伤春蝴蝶亦伤心。
野花落尽无人见，空有黄鹂啭绿阴。
吕崇德挽词
楼钥（宋代）

剸剧推才刃，临机妙斲轮。
传家得清白，满腹是精神。
未上金闺籍，空留花县春。
善人阳报在，兰玉正诜诜。
象之席上赋得寒字
韩维（宋代）

爱子林亭胜，高秋驻马鞍。
梨红先著露，竹碧自生寒。
惨戚伤多事，淹留强一欢。
所嗟怯杯酌，不得倒吾冠。
许松翁庆源堂
高拱（明代）

间气凝清洛，荣光萃碧嵩。地灵腾凤羽，泽远胜兰丛。

元恺千年腾，夔龙一代雄。棘槐成世业，簪履擅名宗。

雅望归时哲，清朝宅上公。庙廊资柱石，寰宇荷帡幪。

遐想开先德，深惟裕后功。溯源寻故址，肯构饰新工。

肇迹仪刑远，承家奕业同。浚祥今再始，长发正无穷。
在伯沅陵俱和前诗复次韵五首
赵蕃（宋代）

二君思飘飘，独我意落落。
博乎犹贤已，谑兮不为虐。
是中有关键，未易轻启钥。
至味匪盐梅，舍古复奚酌。
刘公实母夫人董氏挽诗
蔡戡（宋代）

列寺名卿重，慈闱寿母尊。
眼中看五世，膝下拥重孙。
九九登遐算，三三达妙门。
哀荣极终始，全福更何言。
行香子·扰扰阎浮
张翥（元代）

扰扰阎浮。清浊同流。费精神、补喜填忧。岁云暮矣，卿可归休。有板支颐，书遮眼，被蒙头。蝼蚁王侯。华屋山丘。待他时、老去优游。筑间茅屋，买个黄牛。种芋成区，瓜作圃，稻盈畴。
偈颂一百二十三首
释普度（宋代）

群阴剥尽，一阳来复。
铁树花开，清香馥郁。
眼皮开未开，枝南复枝北。
凹凹凸凸破沙盆，何似镇州大萝卜。
己未过太湖僧寺得宗汝为书寄山蓣白酒长韵诗
黄庭坚（宋代）

从学晚闻道，谋官无见功。
早衰观水鉴，内热愧邻邦。
比邻有宗观，治剧乃雍容。
摩手抚鳏寡，蒿碪磔强梁。
桃李与荆棘，称物施露霜。
政经甚缜密，私不蚍蜉通。
吏舍无请赇，家有观在堂。
府符下盐策，县官劝和羹。
作民敏风雨，令先诸邑行。
我居万夫上，闒惰世无双。
此邑宅岩岩，里中颇秦风。
翁媪无恙时，出分如峰房。
一钱气不直，白梃及父兄。
簪笔怀三尺，揖我谓我臧。
向来豪杰吏，治之以牛羊。
我不忍敌民，教养如儿甥。
荆鸡伏鹄卵，久望羽翼成。
讼端凶凶来，谕去稍听从。
尚余租庸调，岁岁稽法程。
按图索家资，四壁达牖窗。
揜目鞭扑之，桁杨相推掁。
身欲免官去，驽马恋豆糠。
所以积廪盐，未使户得烹。
八月酾社酒，公私乐年登。
遣徒与会稽，而悉走荻篁。
吾惟不足遣，夙驾略我疆。
邑西軱戾地，是尝婴吾锋。
龈齕其强宗，彼乃可使令。
夙夜于远郊，草露沾帷裳。
入磴履虎尾，扪萝触虿芒。
借问夕何宿，烟边数峰横。
松竹不见天，蟠空作秋声。
谷鸟与溪濑，合弦琵琶筝。
税驾乱石间，岩寺鸣疏钟。
山农颇来服，见其父孙翁。
苦辞王赋迟，户户无积藏。
民病我亦病，呻吟达五更。
韵为诵书语，行歌类楚狂。
举鞭问嘉禾，秣马可及城。
惜哉忧城旦，不得对榻床。
洒笔付飞鸟，北风吹报章。
书回银钩壮，句与麝煤香。
浮蛆拨官醅，倾壶嫩鹅黄。
山气常蓊（外勹内盍），此物可屡觞。
蓣药割紫藤，开笼喜手封。
味温颇宜人，芼以石饴姜。
举杯引药糜，咏诗对寒江。
寄声甚劳苦，相思秋月明。
我邑万户乡，其民资嚚凶。
欲割以寿公，使之承化光。
反以来寿我，中有吞舟鲸。
铜墨俱王命，职思慰孤惸。
何时赌一掷，烧烛咒明琼。
瑞禾诗瑞禾美司马屠氏也忠而见绌宽慈靖终爰有嘉禾产自窆封是故美之
王世贞（明代）

蜿若游龙，矫若归鸿。入自巽方，钟为幽宫。无丛菉薋，无蔓迷阳。

芃芃嘉禾，产此高冈。此燥而冈，彼湿而粳。恶乎宜乎，天定发祥。

在昔圣臣，诚不见明。皇灵动变，郊迎返风。同颖之禾，唐伯荐王。

王不自有，以归姬公。唯子之昔，经营四方。日笃不懈，拱翼世皇。

角巾东归，口不挂功。含弘树惇，惠此家邦。是故大归，上启帝聪。

我闻寸田，可菑以耕。培尔孙枝，岂惟子躬。是穮是蓘，其滋必丰。

请用荐尝，标此荩庸。
和唐应德红梅诗五首 其二
王立道（明代）

京国春生富贵家，美人裁锦贴新花。若教置向金壶里，一派寒江几点霞。
卜算子
郭应祥（宋代）

客以赏之，仍呼侑尊者六辈，酒半，人簪其一，恰恰无欠余。因赋

半把洛阳花，翦送河阳县。魏紫姚黄此地无，随分红深浅。

小插向铜瓶，一段真堪羡。十二人簪十二枝，面面交相看。
寄子进弟
曾巩（宋代）

忆子去家日，南风始吹衣。
今来晶水几，蝇蚊已群飞。
思子兼昼夜，何啻如渴饥。
喜闻远客至，手自排荆扉。
客送书一纸，翰墨子所挥。
上言山居恶，梦寐接庭闱。
次言服畎亩，禾黍膴已肥。
其余叶文字，颇测幽与微。
题诗在纸尾，语老意不非。
我喜何所似，大似客得归。
我与子事亲，未饱藿与薇。
常苦去左右，辛勤治鞍鞿。
子行何时反，我眼日已晞。
应须毕秋刈，相见慰依依。
依韵和正老暮秋郊行感事
强至（宋代）

秋郊物物作秋容，目送横天一鹗雄。
更远更疑山隔雾，或飘或聚叶随风。
对时唯恐朱颜改，遣兴除非白酒充。
感事子真成丽倡，恨无佳句敌才翁。
九月西城无涧同陈道士衡上人
戴表元（宋代）

巾衣三客不须同，泉石相看我亦翁。
最惜一轩秋烂熳，芙蓉池上木犀风。
送徐州薛尚书
张蠙（唐代）

上将出儒中，论诗拟立功。州从禹后别，军自汉来雄。

远驿销寒日，严城肃暮空。龙颜有遗庙，犹得奠英风。
次韵和光禄黄少卿学士感恩书事十六韵
杨亿（宋代）

江夏门风盛，东吴族望高。
才雄吐白凤，志大钓灵鼇。
昔日参珠履，多年泛碧桃。
陈琳巧书檄，谢客占风骚。
曲宴飞三雅，沉机佐六韬。
玳筵频岸帻，楯鼻几挥毫。
托乘同归阙，临轩别赐袍。
未离王俭幕，独得吕虔刀。
粉署因扬歷，朱门更郁陶。
淮南荒桂苑，骑省泣霜毛。
去国踰千里，为郎歷几曹。
和铅兼秘府，悬磬寓神臯。
室静秋生白，庭闲雨长蒿。
禁林俄召试，卿寺果垂褒。
道在心无闷，恩深首重搔。
依前领图史，紬绎肯辞劳。
秋晚杂兴
陆游（宋代）

渺渺风烟接小江，牛头山色满蓬窗。
门前西走钱塘路，也有闲人似老庞。
王梦夏踬于仕途暮秋见过手出追和半帙即席次其韵
王应斗（明代）

虽过重九兴犹赊，有客跫然到孟嘉。唫带晚风催放菊，话深疏孟对烹茶。

休题鹿梦寻蕉叶，且订鸥盟逐浪花。万事迄今无一可，逍遥还是酒为家。
漕河上送徐子与王元美秋夜饮别歌
欧大任（明代）

海内作者谁最雄，先朝曾睹三四公。徐生飞扬天目侧，王生奋起沧海东。

独以深心辨古色，斟酌元气播国风。扶摇九万海波立，天吴起舞号祝融。

须弥芥子直眇小，八九云梦吞胸中。陵轹屈宋睨董贾，愤薄宇宙开洪濛。

汉庭昔日尊黄老，笔札谁奏长扬宫。迩来隆庆中兴日，二子并为清时出。

台省公卿毂竞推，交游宾客席半膝。气激扶风豪士歌，醉挟邯郸美人瑟。

锦帆西过扬州门，芜城不数参军笔。是时秋风动扬子，白蘋已老淮南浦。

满目丹枫胡雁天，行人明月秦邮树。城中载酒尽出祖，不意二子倾肺腑。

使我烟霞浩荡心，即堪一目论万古。坐上起邀江左笛，邻舟解击渔阳鼓。

逡巡但坐频引酌，夜深欲别不能语。徐生将送王生留，马前乱落星如雨。

牵衣期我仍慇勤，刁斗孤城谁忍闻。燕赵题书报消息，更须一约济南君。
龙护园
释函是（明代）

太守新修别院深，遥分祇树落城阴。官閒喜傍烟霞迹，僧僻惭牵缨冕心。

定化弦歌成佛国，已将钟梵入名林。溪坛曾见闻樨者，空谷宁愁金玉音。
步月吟
邵雍（宋代）

林罅天尤碧，风馀月更明。
人间无事日，得向此中行。
马文毅公汇草辩疑书后
严遂成（清代）

入狱集少陵，手书诗二百。从容赴柴市，千秋吊信国。

马公旷代起，蒙难究心画。疑辩信乃坚，守臣当死职。

引脰绝粒时，荟萃十二册。异同析秋毫，一字一笺释。

侍姬亦妩媚，楷法泪痕积。阖门无吹火，磷青鬼其宅。

遗书谁护持，装池述祖德。幽囚缅四载，展卷我心恻。

此笔如卓笏，生击朱泚贼。此墨尚流血，湿溅嵇绍轼。

同时范忠贞，淋漓炭画壁。闽粤遥相望，对勒平原石。
示贺客二首
钱时（宋代）

白玉壶中春淡淡，小梅枝上日晖晖。
何心更问世荣辱，有口不言人是非。
小重山
陈成之（宋代）

恨入眉尖熨不开。日高犹未肯，傍妆台。玉郎嘶骑不归来。梁间燕，犹自及时回。

粉泪污香腮。纤腰成瘦损，有人猜。一春那识下香阶。春又去，花落满苍苔。
浣溪沙（春深）
赵长卿（宋代）

寒食风霜最可人。梨花榆火一时新。心头眼底总宜春。

薄暮归吟芳草路，落红深处鹧鸪声。东风疏雨唤愁生。
牧童词
储光羲（唐代）

不言牧田远，不道牧陂深。
所念牛驯扰，不乱牧童心。
圆笠覆我首，长蓑披我襟。
方将忧暑雨，亦以惧寒阴。
大牛隐层坂，小牛穿近林。
同类相鼓舞，触物成讴吟。
取乐须臾间，宁问声与音。
北海题渚宫
窦俨（宋代）

纪南南望水城宽，水色天光混一般。
大抵江乡足诗景，咏吟如把画图看。
登叫岩山寺
李孙宸（明代）

推蓬望空翠，舍棹一扳跻。林密幽藏寺，峰危不受梯。

帆飞江雨后，客到夕阳西。无限雍门恨，扪苔读旧题。
淳熙七年春帖子 其三
崔敦诗（宋代）

天上春光别，时康乐事繁。烟花浮阆苑，露叶簇金盘。
含韵斋玉兰 其二
弘历（清代）

花开花谢悟根尘，底事凋秋底艳春。待诏风流重得晤，玉兰堂里玉兰人。
蒙仲以二画寿予生朝各题一诗
刘克庄（宋代）

人彘昔擅宠，夺嫡谋甚工。
留侯莫容喙，何况短后雄。
挽回龙准帝，全赖皓首翁。
昔去避嬴世，今来安刘宗。
吕妪及新君，略未闻褒崇。
岂非羽翼成，翩然返橘中。
奈何一代史，不载四叟终。
商山有遗庙，郭谓太古风。
杨柳枝词 其一
李麟（明代）

淡烟笼日影婆娑，露叶曾经步辇过。咫尺宫墙看不见，年年长是别离多。
颂古十六首
释明辩（宋代）

画得真如活，华间试展开。
黄莺偷眼觑，不敢下枝来。
祭观文忠惠赵节斋
释善珍（宋代）

公真天人，谪堕尘世。
方朔岁星，传说箕尾。
又疑山林，一念差耳。
乐全僧身，忠宣佛位。
夙弘愿力，出济事会。
作民司命，寿国元气。
神皇布政，夐古鲜俪。
谁为谤书，阴受风旨。
疾雷破柱，公不失匕。
关弓射羿，公愈荐祢。
山薮高深，天球粹美。
出夷入险，更使迭帅。
长淮虏冲，孽雏旁睨。
飞囊走羽，秉钺危寄。
初闻谢公，语误客异。
复传孔明，食少敌喜。
笺病乞闲，易苏旧治。
大星竟陨，白鸡告祟。
抚公平生，竹帛光炜。
谅公精爽，河岳流峙。
万钟千驷，濁世糠秕。
五龙九鲲，乘云谒帝。
某闽衲野鹤难系，公呼来霅，
获望簪履。酒阑烛跋，
孤客末至。香烟未散，
三生弹指。纾百结肠，
储一升泪。上悲法门，
下哭知己。
次韵和麻直讲题杨直讲所种三樗树
刘攽（宋代）

谁能知散木，封植亦无心。岁月如视荫，栖迟还息阴。

宦情移柳在，诗兴爱棠深。定有归飞翼，怀音似泮林。
题陶介夫见山轩
方回（元代）

湖上山如画，何人解见山。
此心无一事，心日卷帘间。
謇博酬余赠荔支倒押子瞻南村诸杨一首韵余仍依原诗韵次答和并饷以茶
范当世（清代）

三日不闻提壶卢，便愁吾友诗肠枯。海航荔支一夕到，乃命短仆提篮驱。

午风亭榭汗渍襦，此物著口凉生肤。醍醐灌汝足真悦，勿复暖暖还姝姝。

东南口腹天下无，嗟尔堕落东北隅。槎枒大饼实肠胃，盐酪不美茶叶粗。

道人有道服食异，双龙煮汤生吞珠。荐汝赪虬亦易尽，再割云脚分精腴。

莫嗤座上左元放，还能立致淞江鲈。倾筐倒箧吾何吝，相可而授君其图。
诸奚续采菡萏助华增艳感而再赋三律 其一
郭之奇（明代）

郑洧陈陂莫漫誇，谁歌渌水傍红霞。搴裳欲就知何处，解佩相邀又一涯。

游泳千情今古异，盛衰百态暑寒差。自从彼泽伤人美，独叹当前君子花。
宿临安童县慰庵童慰送酒
虞俦（宋代）

深深松竹隐禅房，更渡溪桥暂解装。
但喜还家无数日，不知行路过重阳。
白衣送酒劳相问，黄菊依人未肯芳。
珍重山僧能会意，殷勤扫榻为烧香。
自题小草亭
白居易（唐代）

新结一茅茨，规模俭且卑。土阶全垒块，山木半留皮。

阴合连藤架，丛香近菊篱。壁宜藜杖倚，门称荻帘垂。

窗里风清夜，檐间月好时。留连尝酒客，句引坐禅师。

伴宿双栖鹤，扶行一侍儿。绿醅量醆饮，红稻约升炊。

龌龊豪家笑，酸寒富室欺。陶庐闲自爱，颜巷陋谁知。

蝼蚁谋深穴，鹪鹩占小枝。各随其分足，焉用有馀为。
舟行五绝
张耒（宋代）

天寒野店断人行，晚系孤舟浪未平。
半夜西风惊客梦，卧听寒雨到天明。
和花村
赵希逢（宋代）

格是而今老有余，行行真欠瘦筇扶。
不将心絮随风起，一恁闲花有似无。
九曲溪
喻良能（宋代）

十年来往大江东，每为青山引兴浓。
自到此山寻绝境，悔看五老九华峰。
次韵奉酬
释契嵩（宋代）

君事逍遥入乱云，与君蹑屐遍溪邻。林间听鸟闻偏好，烟际观山见匪真。

涧水只能忙送客，岩花不解久留人。乐天更有龙门约，胜会应须趁早春。
下第归宜春酬黄颇饯别
潘唐（唐代）

圣代澄清雨露均，独怀惆怅出咸秦。承明未荐相如赋，

故国犹惭季子贫。御苑钟声临远水，都门树色背行尘。

一从此地曾携手，益羡江头桃李春。
西陵道中
苏泂（宋代）

冻缆牵鸥浦，炊烟饭驿亭。
吴云怀践白，越树急闾青。
年数那无老，巢居会有宁。
长歌和渔者，愁绝未堪听。
寿王凤羽大兄
释今无（明代）

松柏日以茂，趋庭意自温。道情添肺腑，语笑重朝昏。

玉润昆冈厚，珠明合浦存。圣贤真实义，斯世向谁言。
蓟州公署遇雨久阴奉怀王亭皋寅丈
饶相（明代）

积雨园林润，鸣鸠处处闻。拨愁开卷读，避湿炷香焚。

傍砌花应瘦，归巢鸟失群。闭阴谁有术，推日出层云。
和吴公仲庶游海云寺
王霁（宋代）

大师新谣十五州，残春摸石是遨头。
氲氲喜气随民遍，冉冉风光尽日流。
野俗只知观燕赏，主人非独为嬉游。
晚回都骑箫鼙引，观稼郊原亦暂留。
上章帅侍郎
沈继祖（明代）

太平之兆从西起，西方人兮独宏伟。
中兴三相西蜀英，魏雍沂国封鼎峙。
得君之专不约同，应龙翔云鱼有水。
大勋将集自有时，时望今归章夫子。
岷峨英气蟠千年，十年郁蟠一朝启。
固应世命生大材，天下重轻之所系。
六鳌不动海岳崇，八柱檠天穹窿倚。
寿皇燕翼贻孙谋，寘公从橐良有以。
龙蟠虎踞帝王都，居守重任不轻畀。
神州陆沉五终星，有讎未复已三世。
经营江表诚急先，移镇上流实隆委。
议和但苟朝夕安，岁输金缯殊未已。
无事坐养百万师，所虑民贫财益匮。
胡雏何知蓄狂谋，天其启我或在此。
荆州昔号用武国，曹瞒落笔惊刘备。
况今吴蜀势连衡，乘时振槁悉披靡。
料人当要知料己，上策由来当自治。
实边至计耕与桑，祖逖未可成败议。
祖宗德泽在遗黎，中原自有壶浆至。
我公恩信结人深。岂独长城贤万里。
尝闻机会不容发，尚父宵征奚暇寐。
诸葛手握将相权，愿改吾短不逢恃。
其心休休能有容，即是古人勋业地。
往时韩富屡守藩，以养威望须历试。
一旦大用无间言，列圣用人有深意。
虽然五大不在边，端委面槐乃公位。
玄龄如晦不言功，持效于君兼众美。
大江之西有癯儒，半生混迹渔樵里。
兵书一箧老无功，耿耿但余忧国泪。
一官漫仕不疗饥，五斗折腰安敢耻。
沮漳时倚仲宣楼，往事成尘谁复纪。
此生幸识元紫芝，今为晏御尤自喜。
冯欢欲歌归来乎，绕朝有策不用耳。
函关请封一刃泥，赞普可招尺书纸。
我思古人不可见，空对孤灯慕青史。
公能挈之于沉渊，犹拟楯墨书檄字。
举似孙郎帐下儿，或能道人意中事。
再题赵子固兰蕙卷二首 其二 蕙
陈方（元代）

无数花开一两枝，更栽百亩亦相宜。江南三月春如酒，恼乱蜂儿总不知。
送僧归护国寺
丁谓（宋代）

少室久传西祖印，京华时不等闲寻。
黄枢慕道飞书密，紫禁知名示宠深。
一法遍垂春雨润，群生皆悟海潮音。
南归八桂禅庭在，后夜僧怀立雪心。
鹦鹉曲·赤壁怀古
冯子振（元代）

茅庐诸葛亲曾住。早赚出抱膝梁父。笑谈间汉鼎三分，不记得南阳耕雨。叹西风卷尽豪华，往事大江东去。彻如今话说渔樵，算也是英雄了处。
送池州施司理
顾璘（明代）

长才竟失金门第，大郡聊悬黑绶行。断狱好师于定国，赋诗还继谢宣城。

家山日送登楼色，江水秋回绕郭声。土物况宜调膳美，白鱼青笋饭香粳。
石井泉
徐谊（宋代）

发挥有待天须靳，隐显人间未得知。
翰林主人工墨客，它年稚子亦能诗。
江楼有感
赵嘏（唐代）

独上江楼思悄然，月光如水水如天。
同来玩月人何在，风景依稀似去年。
解舟
释绍嵩（宋代）

落日放船好，波恬尔许平。
水光浮棹碧，山意入诗清。
世路方行险，江人莫问程。
顺流风更顺，飒飒片帆轻。
韩干画马赞
苏轼（宋代）

韩干之马四：其一在陆，骧首奋鬣，若有所望，顿足而长鸣；其一欲涉，尻高首下，择所由济，跔蹐而未成；其二在水，前者反顾，若以鼻语，后者不应，欲饮而留行。
以为厩马也，则前无羁络，后无箠策；以为野马也，则隅目耸耳，丰臆细尾，皆中度程，萧然如贤大夫、贵公子，相与解带脱帽，临水而濯缨。遂欲高举远引，友麋鹿而终天年，则不可得矣；盖优哉游哉，聊以卒岁而无营。
田家乐
杨万里（宋代）

稻穗堆场谷满车，家家鸡犬更桑麻。
漫栽木槿成篱落，已得清阴又得花。
星岩二十景 其十 栖云榕荫
刘克治（明代）

使者年来石室傍，栽花种柳渐成行。角弓此日歌嘉树，勿剪兼同召伯棠。
丙午二月十二日杂言
蔡襄（宋代）

仲春一浃，我生之辰。
纪岁之行，五十有五。
慈亲是时九十二，称觞献寿於膝下。
曾孙满前侑以词，慈颜强饮至酒所。
我今鬓发白垂丝，挥拂莱衣辄起舞。
愿亲长年无穷已，愿儿强健典州府。
不富不贫正得宜，如我奉亲难比数。
木翁
释了惠（宋代）

不知天地是同根，到老全无刀斧痕。
结得同行个上座，夜来扶过落花村。